આટલું કહી શેઠ તો પેઢી પર ગયા. આ બાજુ ભોપાએ ઘરનું કામકાજ ઝટપટ પતાવ્યું. પછી શેઠાણીને કહી ઘર પાછળના વાડામાં ગયો, જ્યાં ઘોડો બાંધેલો હતો. ભોપાએ ઘોડાને બૂચકાર્યો. ઘોડાએ ભોપા સામે જોયું અને થોડું હણહણ્યો. તેણે ભોપાને ઓળખ્યો. ભોપાએ ફરી બૂચકારો કર્યો ને જાણે ઘોડો સમજતો હોય એમ બોલ્યો, “ઘોડો ભૈ જો સાંભળ, ચાચા હમણાં બીમાર છે. એટલે મારે તારી સંભાળ રાખવાની છે. મને તારો ભૈબંધ ગણજે હોં! ચાલ, તને પાણી પાવા લઈ જાઉં.” ને પછી દોરડું ખીલેથી છોડી ભોપાએ ઘોડાને દોર્યો. ભોપો બૂચકારતો આગળ ને ઘોડો વટબંધ તેની પાછળ!